AJD บวกกว่า 7% รับข่าวดีจับมือแบงก์กรุงไทยขยายช่องทางอีคอมเมิร์ซ
AJD บวกกว่า 7% รับข่าวดีจับมือแบงก์กรุงไทยขยายช่องทางอีคอมเมิร์ซ-ลุ้นรายได้ Q2/59 เติบโตแข็งแกร่ง! ล่าสุด ณ เวลา 12.10 น. ราคาอยู่ที่ 1.33 บาท บวก 0.09 บาท หรือ 7.26% สูงสุดที่ 1.34 บาท ต่ำสุดที่ 1.25 บาท ด้วยมูลค่าซื้อขายที่ 123.90 ล้านบาท
23 มิ.ย. 2559

ผู้สื่อข่าวรายงานว่า บริษัท คราวน์ เทค แอดวานซ์ จำกัด (มหาชน) หรือ AJD ณ เวลา 12.10 น. ราคาอยู่ที่ 1.33 บาท บวก 0.09 บาท หรือ 7.26% สูงสุดที่ 1.34 บาท ต่ำสุดที่ 1.25 บาท มูลค่าซื้อขายที่ 123.90ล้านบาท ขณะที่ดัชนีตลาดหุ้นไทยโดยรวมลบ 0.09%

โดยราคาหุ้น AJD ปรับตัวขึ้นแรงรับปัจจัยบวกกรณีจับมือธนาคารกรุงไทยหนุนธุรกิจอาลีบาบา เพื่อสนับสนุนผู้ประกอบการเอสเอ็มอีไทยขยายช่องทางธุรกิจอีคอมเมิร์ซ ขณะที่แนวโน้มผลการดำเนินงานไตรมาส 2/59 ปรับตัวขึ้นสูงกว่าไตรมาสแรก
ด้าน นายอมร มีมะโน ประธานเจ้าหน้าที่บริหารและกรรมการผู้จัดการใหญ่ AJD เปิดเผยว่าแนวโน้มผลประกอบการในไตรมาส 2/59 คาดว่ารายได้จะสูงกว่าไตรมาส 1/59 ที่มีรายได้ 596 ล้านบาท เนื่องจากยอดขายเครื่องใช้ไฟฟ้า โดยเฉพาะเครื่องปรับอากาศยอดขายดีมาก รวมทั้งตู้เติมเงิน และมีสมาชิกเพิ่มขึ้น โดยปัจจุบัน “ตู้เอเจเติมสบาย” ให้บริการทั่วประเทศมียอดขายแล้ว 15,000 เครื่อง และยังคงตั้งเป้ายอดขายตู้เติมเงิน 50,000 เครื่องภายในสิ้นปีนี้ ช่วงเวลาที่เหลือมั่นใจว่าจะได้ตามเป้าเพราะบริษัทเพิ่มทีมขาย และเมื่อระบบทุกอย่างนิ่ง ก็เชื่อว่ายอดขายจะดีขึ้นเรื่อยๆ
ขณะที่บริษัทเตรียมปรับเป้ารายได้รวมปีนี้โตมากกว่า 15% จากเดิมตั้งเป้ารายได้เติบโต 10-15% จากปีก่อนที่ 1,768 ล้านบาท เนื่องจากบริษัทในฐานะตัวแทนผู้ให้บริการ Alibaba ในประเทศไทย มีธุรกิจใหม่ที่ร่วมมือกับธนาคารกรุงไทย จำกัด (มหาชน) หรือ KTB สนับสนุนผู้ประกอบการเอสเอ็มอีไทยขยายช่องทางธุรกิจอีคอมเมิร์ซ